**Pastel autumnal**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Veniră timpurile-ncete

Nedivizate în secunde

Ca pomeniri despre prieteni

Demult ce nu mai pot răspunde.

În atmosfera străvezie

Lumina-i liberă de Soare

Cu-o demnitate azurie

Și reflectări strălucitoare.

Se leagănă ca vise file

Căci pentru zbor nu au putere,

Dar nu-i apusul de idile,

Și nu e ora de durere.

Tristețea-n dor amestecată

Mâhnire nu se recunoaște

Și nu mai vreau ce-a fost odată

Numaidecât de a cunoaște.

Dau așteptărilor răgazul

Să poată a găsi mai multe,

Neadmițând c-ar fi necazul

Prezent în pașnice minute.

În toamnă gândurile mele

Pășesc și nu se țin aparte

Prin ploi de inimi și de stele

Ce mor, dar nu lovesc cu moarte.

Adun culorile pornite

În domolire să înghețe,

Cuvintele obișnuite

Nu vor să fie îndrăznețe.

E vremea liniștii, tăcerii

Când cumpănindu-se în pace

Blânda ninsoare a uitării

În amintire se preface.

Victor Bragagiu